पंजाब CM के पास पहुंची फाइल; इसमें पूर्व चीफ सेक्रेटरी और 8 पुलिस अफसरों के नाम
पंजाब विधानसभा चुनाव से पहले 5 जनवरी 2022 को प्रधानमंत्री नरेंद्र मोदी के दौरे के दौरान उनकी सुरक्षा में हुई चूक को लेकर 9 अफसरों पर कार्रवाई होगी। इन अफसरों के खिलाफ एक्शन से जुड़ी फाइल पंजाब के मुख्यमंत्री भगवंत मान के पास पहुंच गई है। इनमें एक आईएएस और 8 पुलिस अधिकारी है।
पंजाब विधानसभा चुनाव से पहले 5 जनवरी 2022 को प्रधानमंत्री नरेंद्र मोदी के दौरे के दौरान उनकी सुरक्षा में हुई चूक को लेकर 9 अफसरों पर कार्रवाई होगी। इन अफसरों के खिलाफ एक्शन से जुड़ी फाइल पंजाब के मुख्यमंत्री भगवंत मान के पास पहुंच गई है। इनमें एक आईएएस और 8 पुलिस अधिकारी है।
सुप्रीम कोर्ट के आदेश पर रिटायर्ड जस्टिस इंदु मल्होत्रा की अगुवाई में बनाई गई 5 मेंबरी कमेटी ने अपनी जांच रिपोर्ट में इन अफसरों को सुरक्षा में चूक का जिम्मेदार ठहराया था। यह रिपोर्ट अगस्त 2022 में सुप्रीम कोर्ट के सामने पेश की गई थी।
पंजाब के चीफ सेक्रेटरी विजय कुमार जंजुआ ने बताया कि सुप्रीम कोर्ट की ओर से गठित जांच कमेटी की रिपोर्ट के आधार पर प्रधानमंत्री के दौरे के दौरान ड्यूटी पर लापरवाही बरतने वाले अफसरों को नोटिस दिए गए थे। अब आगे की कार्रवाई के लिए फाइल CM को भेज दी गई है।
पंजाब के चीफ सेक्रेटरी के अनुसार, मामले की गंभीरता को समझते हुए पंजाब सरकार इन अफसरों को चार्जशीट करने जा रही है।
20 मिनट हाईवे पर फंसे रहे थे मोदी
फरवरी 2022 में हुए पंजाब विधानसभा चुनाव से पहले 5 जनवरी, 2022 को PM नरेंद्र मोदी पंजाब दौरे पर आए थे। मौसम खराब होने के कारण प्रधानमंत्री का हेलीकॉप्टर बठिंडा एयरपोर्ट पर उतरा और वहां से उनके काफिले को सड़क मार्ग के जरिये फिरोजपुर भेजा गया। जब मोदी बठिंडा हवाई अड्डे से फिरोजपुर के हुसैनीवाला की तरफ जा रहे थे तब उनका काफिला फिरोजपुर के प्यारेआना गांव में 20 मिनट तक एक फ्लाईओवर पर फंसा रहा। कारण- वहां से कुछ दूरी पर किसानों ने हाईवे बंद कर दिया था।
केंद्रीय गृह मंत्रालय और प्रधानमंत्री की सुरक्षा में तैनात रहने वाले स्पेशल प्रोटेक्शन ग्रुप (SPG) की ब्लू बुक के मुताबिक PM के उस दौरे और उनके कार्यक्रमों के बारे में पंजाब की चरणजीत सिंह चन्नी की अगुवाई वाली तत्कालीन कांग्रेस सरकार को पहले ही बता दिया गया था। ऐसे में नियमानुसार राज्य पुलिस को सुरक्षा के साथ-साथ अल्टरनेटिव रूट तैयार करना था। इमरजेंसी प्लान को देखते हुए पंजाब सरकार को सड़क मार्ग पर अतिरिक्त सुरक्षा तैनात करनी थी लेकिन ऐसा नहीं हुआ।
इसी सुरक्षा चूक के बाद PM के काफिले ने प्यारेआना गांव के फ्लाईओवर से ही बठिंडा एयरपोर्ट लौटने का फैसला किया। बठिंडा एयरपोर्ट से दिल्ली रवाना होते हुए प्रधानमंत्री नरेंद्र मोदी ने वहां मौजूद पंजाब के अफसरों से कहा था कि सीएम से थैंक्स कहना, मैं जिंदा लौट पाया।
यह अफसर थे ड्यूटी पर
प्रधानमंत्री के दौरे के दौरान प्रोटोकॉल के बावजूद पंजाब के तत्कालीन DGP सिद्धार्थ चट्टोपाध्याय मौके पर नहीं पहुंचे थे। पंजाब के तत्कालीन एडीजीपी (लॉ एंड ऑर्डर) नरेश अरोड़ा, एडीजीपी (साइबर क्राइम) जी नागेश्वर राव, डीआइजी फरीदकोर्ट सुरजीत सिंह, मोगा के एसएसपी चरणजीत सिंह, आइजी (काउंटर इंटेलिजेंस) राकेश अग्रवाल, फिरोजपुर रेंज के डीआईजी इंद्रबीर सिंह और फिरोजपुर के एसएसपी हरमनदीप हंस ड्यूटी पर थे।
सुप्रीम कोर्ट ने बनाई थी जांच कमेटी
PM की सुरक्षा में हुई इसी चूक की जांच खुद सुप्रीम कोर्ट ने करवाई थी। सुप्रीम कोर्ट ने रिटायर्ड जस्टिस इंदु मल्होत्रा की अगुवाई वाली पांच सदस्यीय कमेटी को पूरे मामले की डिटेल इन्वेस्टिगेशन करके रिपोर्ट सौंपने को कहा था। कमेटी से ऐसे सुझाव देने को भी कहा गया था जिससे भविष्य में इस तरह के मामलों से बचा जा सके।
रिपोर्ट पर सुनवाई के दौरान ही तत्कालीन चीफ जस्टिस एनवी रमना ने कहा था कि इस रिपोर्ट में प्रधानमंत्री की पुख्ता सुरक्षा के लिए कुछ जरूरी उपाय भी सुझाए गए हैं, जिसे सरकार को भेजा जाएगा।
केंद्र मांग चुका एक्शन टेकन रिपोर्ट
केंद्र इस मामले में पंजाब सरकार से एक्शन टेकन रिपोर्ट मांग चुका है। केंद्रीय गृह सचिव ने इस बारे में पिछले हफ्ते पंजाब के चीफ सेक्रेटरी विजय कुमार जंजुआ को लैटर लिखा था। इस लैटर में पूछा गया है कि पंजाब सरकार ने सुप्रीम कोर्ट की ओर से बनाई गई कमेटी की रिपोर्ट पर 6 महीने में क्या एक्शन लिया? रिपोर्ट में जिन अफसरों को सुरक्षा चूक के लिए जिम्मेदार ठहराया गया, उनके खिलाफ कार्रवाई की गई या नहीं? अगर कोई एक्शन लिया गया तो क्या? और अगर नहीं लिया गया तो क्यों?
केंद्रीय गृह मंत्रालय ने पंजाब की ओर से की जा रही कार्रवाई में देरी पर नाराजगी भी जताई।
प्रधानमंत्री की सुरक्षा चूक से जुड़ी अन्य खबरें पढ़िए...
PM सुरक्षा चूक पर भास्कर इन्वेस्टिगेशन सटीक:सुप्रीम कोर्ट ने पंजाब पुलिस को दोषी माना
वर्ष 2022 में PM नरेंद्र मोदी के पंजाब दौरे में हुई सुरक्षा चूक की पड़ताल के लिए सुप्रीम कोर्ट ने कमेटी बनाई थी। इस कमेटी ने 25 अगस्त 2022 को सुप्रीम कोर्ट में अपनी रिपोर्ट पेश कर दी। रिपोर्ट पर सुनवाई के दौरान चीफ जस्टिस एनवी रमना की बेंच ने पाया कि सुरक्षा चूक के लिए पंजाब पुलिस जिम्मेदार है। पूरी खबर पढ़िए...
PM सुरक्षा चूक पर पंजाब से एक्शन रिपोर्ट तलब, देरी से गृह मंत्रालय नाराज
पंजाब में पिछले साल पीएम नरेंद्र मोदी की सुरक्षा में हुई चूक से जुड़े मामले में केंद्र ने राज्य सरकार से एक्शन टेकन रिपोर्ट मांगी है। केंद्र ने पंजाब सरकार से पूछा है कि इस मुद्दे पर सुप्रीम कोर्ट की ओर से करवाई गई जांच की रिपोर्ट पर उसने क्या एक्शन लिया? पढ़िए पूरी खबर...